บริษัทเอกชน 88 แห่งร่วมต้านโกง
บริษัทเอกชน 88 แห่งคู่ค้าของบริษัท สมบูรณ์ แอ๊ดวานซ์ เทคโนโลยีได้ร่วมประกาศเจตนารมณ์ทำธุรกิจแบบสุจริต ต่อต้านโกงกับ CAC
25 มี.ค. 2559

บริษัทเอกชน 88 แห่งคู่ค้าของบริษัท สมบูรณ์ แอ๊ดวานซ์ เทคโนโลยีได้ร่วมประกาศเจตนารมณ์ทำธุรกิจแบบสุจริต ต่อต้านโกงกับ CAC
นายบัณฑิต นิจถาวร เลขาธิการ แนวร่วมปฏิบัติของภาคเอกชนไทยในการต่อต้านการทุจริต (Collective Action Coalition Against Corruption หรือ CAC) กล่าว่า วันนี้ (25มี.ค.) ผู้บริหารจาก 88 บริษัทที่เป็นคู่ค้าของบริษัท สมบูรณ์ แอ๊ดวานซ์ เทคโนโลยี ได้ร่วมประกาศเจตนารมณ์ต่อต้านการทุจริตกับโครงการ CAC ที่เป็นหมุดหมายสำคัญของโครงการ CAC ที่สมาชิกได้พยายามขยายเครือข่ายธุรกิจสะอาดให้ครอบคลุมไปถึงคู่ค้า และผู้มีส่วนได้เสียอื่นๆ จนเกิดเป็นผลสำเร็จอย่างน่าชื่นชม
“บริษัทสมบูรณ์ แอ๊ดวานซ์ นับเป็นแบบอย่างที่ดีเยี่ยมของการสร้างและขยายเครือข่ายธุรกิจสะอาดด้วยการทำตัวเป็นผู้นำการเปลี่ยนแปลง(Change Agent) ได้สร้างแบบอย่างของการประพฤติปฏิบัติที่ดีและกระจายต่อไปยังธุรกิจที่อยู่รอบข้าง ถือเป็นสิ่งที่น่ายกย่อง การเข้าร่วมเช่นนี้บ่งชี้ว่าบริษัทส่วนใหญ่ไม่ชอบคอร์รัปชัน ไม่ต้องการทำธุรกิจแบบเจือสีเทาๆ และพร้อมที่จะทำธุรกิจอย่างตรงไปตรงมา” นายบัณฑิตกล่าว
ทั้งนี้ หลังจาก 88 บริษัทเข้าร่วมส่งผลให้จำนวนบริษัทที่ประกาศเจตนารมณ์กับ CAC ทั้งหมดเพิ่มเป็น 649 บริษัท โดยในจำนวนนี้เป็นบริษัทจดทะเบียนในตลาดหลักทรัพย์ถึง  331 บริษัท ทั้งที่โครงการ CAC เป็นโครงการที่เปิดให้เข้าร่วมตามความสมัครใจ ซึ่งจากบริษัททั้งหมดที่สมัครใจเข้ารวมได้ผ่านการรับรองจากคณะกรรมการ CAC ว่ามีนโยบายและมีแนวปฏิบัติป้องกันการทุจริตภายในองค์กรครบถ้วนแล้ว 152 บริษัท
สำหรับสมบูรณ์ แอ๊ดวานซ์ เป็น 1 ใน 27 องค์กรในลำกับแรกที่ร่วมประกาศเจตนารมณ์ต่อต้านการทุจริตร่วมกับ CAC ตั้งแต่เริ่มก่อตั้งในปี 2553 และเป็น 1 ใน 9 องค์กรแรกที่ผ่านการรับรองจาก CAC ด้รับการรับรองจาก CAC แล้ว สมบูรณ์ แอ๊ดวานซ์ ยังเดินหน้าผลักดันให้คู่ค้าหลักของบริษัทเล็งเห็นถึงความสำคัญและเข้ามาเป็นแนวร่วมในการต่อต้านทุจริตด้วย